 KIONGOZI wa Kanisa Katoliki duniani, Papa Francis amewataka wasaidizi wake kuendelea na maandalizi ya safari yake nchini Sudan Kusini.Awali, Papa Francis alikuwa azuru katika taifa hilo changa kabisa duniani mwaka 2017, lakini aliahirisha kutokana na vita ya wenyewe kwa wenyewe Sudan Kusini. Hata hivyo, serikali na makundi ya waasi yalisaini kuzika tofauti zao na kuweka silaha chini kuanzia mwaka jana, huku wakitarajiwa kuunda serikali ya mseto Mei, mwaka huu.Kiu ya Papa Francis kutembelea Sudan Kusini, moja ya mataifa sita yanayounda Jumuiya ya Afrika Mashariki (EAC), aliielezea juzi akiwa na mgeni wake, Rais wa Sudan Kusini, Salva Kiir. “Nataka kuja Sudan Kusini ili kuonesha ukaribu wa kanisa hili na watu wake.Pia tunataka kuhimiza amani si Sudan Kusini pekee, bali kote duniani,” alisema Papa Francis. Zaidi ya nusu ya raia wa Sudan Kusini ni Wakristo, wengi akiwamo Rais Kiir ni Wakatoliki. Mapigano ndani ya Sudan Kusini, yalianza Desemba, 2013, baada ya kuibuka mzozo wa kimadaraka.